PRITARTA

Šilalės rajono savivaldybės mero

2025 m. liepos 9 d.

potvarkiu Nr. T3-250

PATVIRTINTA Šilalės r. Kaltinėnų Aleksandro Stulginskio gimnazijos direktoriaus 2025 m. d.įsakymu Nr.

**ŠILALĖS R. KALTINĖNŲ ALEKSANDRO STULGINSKIO GIMNAZIJOS 2025–2027 METŲ STRATEGINIS PLANAS**

**I SKYRIUS**

**ĮVADAS**

Šilalės r. Kaltinėnų Aleksandro Stulginskio gimnazijos strateginio plano tikslas – įgyvendinti gimnazijos viziją, efektyviai planuoti ir tikslingai organizuoti gimnazijos veiklą, telkti gimnazijos bendruomenę kokybiškam ugdymui ir inovacijų diegimui, tikslingai pasirinkti gimnazijos veiklos kryptis ir prioritetus ir kurti saugią, inovatyvią aplinką.

Gimnazija 2025–2027 metais planuoja pagrindinį dėmesį skirti šiems prioritetams: kokybiškam ugdymo turinio įgyvendinimui, sudarant sąlygas kiekvienam mokiniui patirti mokymosi sėkmę ir saugiai ugdymosi aplinkai, užtikrinančiai visapusišką tobulėjimą ir asmenybės ūgtį kiekvienam bendruomenės nariui.

Įgyvendinus gimnazijos strateginį planą bus užtikrinta gimnazijos bendruomenės lūkesčius atitinkanti ikimokyklinio, priešmokyklinio, pradinio, pagrindinio, vidurinio ugdymo ir neformaliojo vaikų švietimo programų įgyvendinimo kokybė, švietimo pagalbos teikimas mokiniams, laiduojamas gimnazijai skiriamų mokymo lėšų, savivaldybės biudžeto lėšų tikslingas panaudojimas, augs gimnazijos veiklų kokybė, buriama aktyvi gimnazijos bendruomenė, telkiamos bendruomenės ir socialinių partnerių pastangos.

Šilalės r. Kaltinėnų Aleksandro Stulginskio gimnazijos 2025–2027 metų strateginis planas parengtas vadovaujantis Lietuvos Respublikos Švietimo įstatymu, Lietuvos pažangos strategija „Lietuva 2030“, 2021–2030 m. Nacionaliniu pažangos planu, Šilalės rajono savivaldybės tarybos 2025 m. vasario 21 d. sprendimu Nr. T1-26 patvirtintu Šilalės rajono savivaldybės 2025–2027 metų strateginiu veiklos planu, Geros mokyklos koncepcija, atsižvelgiant į gimnazijos bendruomenės poreikius ir gimnazijos veiklą kontroliuojančių institucijų nurodymus.

Rengiant šį planą atsižvelgta į lygių galimybių, švietimo prieinamumo, veiksmingumo ir tęstinumo nuostatas, laikomasi viešumo, atvirumo, bendravimo ir bendradarbiavimo, partnerystės principų. Gimnazijos strateginį planą rengė darbo grupė, sudaryta gimnazijos direktoriaus 2025 m. sausio 9 d. įsakymu Nr. Į-2E.

**II SKYRIUS**

**GIMNAZIJOS PRISTATYMAS**

Tikslių duomenų apie mokyklos įsteigimą Kaltinėnuose nėra. Rašytiniuose šaltiniuose minima, kad nuo 1777 m. Kaltinėnuose pradėjo veikti parapinė, vėliau – 4 skyrių pradinė mokykla. 1944 metais įkurta progimnazija, 1948 metais ji pertvarkyta į septynmetę mokyklą. 1951 metų rudenį, atidarius aštuntą ir devintą klases, mokykla tapo vidurine. 1967 metais pastatytas naujas mokyklos pastatas ir 120 vietų bendrabutis. 1954 m. mokyklą baigė pirmoji abiturientų laida. 1999 metų gruodžio 20 d. mokyklai suteiktas Lietuvos Respublikos prezidento Aleksandro Stulginskio vardas. Akreditavus vidurinio ugdymo programą 2009 m. sausio 29 d. Šilalės rajono savivaldybės tarybos spendimu Nr. T1-14, mokykla pertvarkyta į Šilalės r. Kaltinėnų Aleksandro Stulginskio gimnaziją.

Gimnazija turi savo himną, vėliavą, emblemą. Gimnazijoje vykdomos ikimokyklinio, priešmokyklinio, pradinio, pagrindinio, vidurinio ugdymo, neformaliojo vaikų švietimo programos. Aktyvi projektinė, prevencinė ir pažintinė veikla. Įdomi ir įvairiapusė neformaliojo švietimo programų pasiūla: kultūrinė, sportinė, meninė, pilietinio ir patriotinio ugdymo. Mokiniams pateikiama plati dalykų modulių, pasirenkamųjų dalykų pasiūla, jie gali rinktis vieną iš trijų užsienio kalbų. Visa tai leidžia praktiškai tenkinti mokinių ugdymosi poreikius. Gimnazijoje dirba kvalifikuoti mokytojai, taikomi įvairūs mokymo ir mokymosi metodai, vyrauja nuoširdūs, dalykiški, skatinantys bendravimą ir bendradarbiavimą bendruomenės narių tarpusavio santykiai. Gimnazijai išduotas leidimas higienos pasas. Gimnazijos pastatai ir aplinka atitinka bendrojo lavinimo mokyklai keliamus reikalavimus, materialinė bazė šiuolaikiška, įrengtos modernios edukacinės erdvės viduje ir lauke įvairioms mokinių ir kitų bendruomenės narių veikloms: sportui, laisvalaikiui, kitiems renginiams. Gimnazijos teritorija aptverta tvora. Gimnazijos mokiniai kasmet dalyvauja olimpiadose, konkursuose, varžybose rajone ir šalyje, laimi jose prizines vietas. Siekdama įdomiau, turiningiau organizuoti ugdymo procesą gimnazija glaudžiai bendradarbiauja su socialiniais partneriais šalyje ir užsienyje: kultūros įstaigomis, profesinėmis ir aukštosiomis mokyklomis, verslo įmonėmis, rajono, šalies ir užsienio bendrojo lavinimo mokyklomis.

2019 metais gimnazijos kieme iškilmingai atidengtas Lietuvos Respublikos prezidento Aleksandro Stulginskio paminklas.

**III SKYRIUS**

**SITUACIJOS ANALIZĖ (PESTE)**

3.1. POLITINIAI–TEISINIAI VEIKSNIAI

Politiniai–teisiniai veiksniai. Gimnazija funkcionuoja ir vystosi nuolat dinamiškai kintančios aplinkos sąlygomis ir yra veikiama politinių, ekonominių, socialinių, kultūrinių, technologinių ir kitų veiksnių. Gimnazija savo veikloje vadovaujasi Lietuvos Respublikos konstitucija, Vaiko teisių konvencija, Lietuvos Respublikos Seimo, Vyriausybės, Švietimo, mokslo ir sporto ministerijos, Šilalės rajono savivaldybės tarybos sprendimais, Civiliniu kodeksu ir kitais teisės aktais, reglamentuojančiais mokyklų veiklą, gimnazijos nuostatais. Gimnazijos kaip savivaldybės biudžetinės įstaigos, teikiančios švietimo paslaugas, veikla yra priklausoma nuo šalyje ir rajono savivaldybėje formuojamos švietimo politikos. Svarbiausi valstybės švietimo politikos prioritetai apibrėžti šiuose dokumentuose: Valstybės pažangos strategija „Lietuvos pažangos strategija „Lietuva 2030“, kurioje numatyta, kad pokyčiai turi įvykti „5.9. Sumanios visuomenės“ srityje, o tam siekti pasitelkta iniciatyva „5.9.1. Veikli visuomenė.“. Šioje iniciatyvoje svarbi vieta skirta bendrojo lavinimo sistemai, kurią siekiama orientuoti į „kūrybiškumo, pilietiškumo ir lyderystės ugdymą. Sukurti ir visose švietimo įstaigose įdiegti kūrybingumui, ieškojimams ir tobulėjimui atviras mokymosi programas ir kompetencijos vertinimo ir įsivertinimo sistemą. Visose mokyklose sukurti tinkamą mokymosi aplinką: gamtos mokslų laboratorijas, menų edukacijos priemones, sveikatingumo erdves ir kt.“; 2021–2030 m. Nacionalinis pažangos planas, kuriame keliamas 3 strateginis tikslas – didinti švietimo įtrauktį ir veiksmingumą, siekiant atitikties asmens ir visuomenės poreikiams; Geros mokyklos koncepcija, pagal kurią gera mokykla – pamatinėmis humanistinėmis vertybėmis ugdymą grindžianti, prasmės, atradimų ir asmens ugdymo(si) sėkmės siekianti mokykla, kuri savo veikloje vadovaujasi mokyklos bendruomenės susitarimais ir mokymusi. Ši geros mokyklos sąvoka nusako gimnazijos veiklos tobulinimo kryptį.

**3.2.** **EKONOMINIAI VEIKSNIAI**

Gimnazijos veikla yra finansuojama iš gimnazijai skirtų Mokymo lėšų, apskaičiuotų vadovaujantis Mokymo lėšų apskaičiavimo, paskirstymo ir panaudojimo tvarkos aprašu ir Šilalės rajono savivaldybės skirtomis lėšomis ugdymo aplinkai išlaikyti. Atskiros gimnazijos veiklos (projektai, programos ir pan.) gali būti finansuojamos ir iš ES fondų ar kitų šaltinių. Mažėjant mokinių skaičiui trūksta lėšų ugdymo procesui organizuoti ir valdyti bei švietimo pagalbai, todėl svarbu, kad į šį aspektą būtų atsižvelgiama savivaldybei perskirstant Mokymo lėšas konkrečioms mokykloms. Savivaldybės skiriamų lėšų ugdymo aplinkai išlaikyti pakanka minimaliai. ES lėšų panaudojimas ženkliai pagerina gimnazijos materialinę ir intelektualinę bazę. Gimnazijos bendruomenei keliamas uždavinys ieškoti daugiau rėmėjų, pritraukti lėšų dalyvaujant įvairiuose finansuojamuose projektuose. Mokymo lėšos didėjo dėl bazinio dydžio, mokytojų koeficiento didinimo ir IKT lėšų skaitmeninio ugdymo plėtrai skyrimo.

Tiesioginę įtaką gimnazijos veiklai, tinkamoms darbo sąlygoms, funkcijų vykdymo kokybei daro šalies ekonominė padėtis, paslaugų brangimas.

3.3. SOCIALINIAI – DEMOGRAFINIAI VEIKSNIAI

Demografinės problemos – emigracija, gimstamumo mažėjimas, visuomenės senėjimas – svarbiausi tiesioginiai veiksniai, darantys įtaką mokinių skaičiaus gimnazijoje pokyčiams. Mokinių skaičiaus mažėjimo tendencija išliko šalyje bei Šilalės rajone. Gimnazijoje mokinių skaičius kinta mažėjimo linkme.

|  |  |  |  |
| --- | --- | --- | --- |
| Mokslo metai | 2023-09-01 | 2024-09-01 | 2025-09-01 |
| Mokinių skaičius | 251 | 236 | 225 |
| Komplektų skaičius | 13 | 13 | 13 |
| Vidutinis mokinių kaičius klasėje | 19 | 18 | 17 |

Ne visi mokinių tėvai įstengia visapusiškai pasirūpinti savo vaikais, stokoja žinių bei įgūdžių ugdant vaikų socialinius įgūdžius. Organizuojant ugdomąją veiklą gimnazijoje vis daugiau dėmesio skiriama patyčių, smurto, žalingų įpročių prevencijai, vaikų socializacijos programų rengimui ir įgyvendinimui.

Gimnaziją lanko 155 mokiniai gyvenantys toliau negu 3 kilometrai nuo gimnazijos ir kiekvieną dieną yra pavežami į pamokas. Nemokamą maitinimą gaunančių mokinių skaičius 104.

3.4. TECHNOLOGINIAI VEIKSNIAI

Skaitmeninės technologijos vis labiau veikia mokymo ir mokymosi procesą gimnazijoje. IT skatina mokinius naudotis keliais informacijos šaltiniais, ugdo gebėjimą atrinkti, sisteminti svarbiausią informaciją, suteikia galimybę kuo įvairesnėmis formomis pateikti sukurtą produktą ar idėją. Kokybiškai besikeičiančios technologijos bei jų taikymo galimybės skatina ne tik plėtoti informacinių ir komunikacinių technologijų infrastruktūrą, bet ir tobulinti pedagogų skaitmeninių technologijų taikymo ugdymo procese gebėjimus. Vykdomų projektų dėka gerėja gimnazijos apsirūpinimas kompiuterine ir kita įranga. Visų mokyklos specialistų, mokytojų darbo vietos kompiuterizuotos. Mokomuosiuose kabinetuose veikia internetinis ryšys, galima naudotis interaktyviomis lentomis ar interaktyviais ekranais. Biologijos ir chemijos pamokose galima naudotis 3D klase. Mokytojai ir mokiniai turi galimybę naudotis bevieliu internetu. Mokykloje įrengti du informacinių technologijų kabinetai. Šiuo metu gimnazijoje ugdymo reikmėms naudojami 92 kompiuteriai, 44 planšetės, viso kompiuterizuotos 109 darbo vietos. Turima kompiuterinė technika reikalauja nuolatinio atnaujinimo bei papildymo. Siekiant užtikrinti mokinių saugumą gimnazijoje įrengta 11 vaizdo stebėjimo kamerų ir įrašymo įrenginys. Gimnazijoje įdiegtas elektroninis dienynas. Naudojamasi mokinių ir pedagogų registrais, Nacionalinės švietimo akademijos sistema KELTAS, švietimo valdymo informacine sistema ŠVIS. Sukurta gimnazijos internetinė svetainė ([www.stulginskis.silale.lm.lt](http://www.stulginskis.silale.lm.lt)) kurioje talpinama informacija ir naujienos.

**IV SKYRIUS**

**VIDINĖ APLINKOS ANALIZĖ**

4.1. Organizacinė struktūra, įstaigos valdymas

Gimnazija yra ilgoji gimnazija. Gimnazijoje veikia šios savivaldos institucijos – gimnazijos taryba, mokytojų taryba, mokinių taryba, tėvų taryba, gimnazijos klasės mokinių tėvų savivalda, mokinių prezidentas.

Savivaldos institucijų veikla, jos sudarymo struktūra ir sudėtis yra apibrėžta gimnazijos nuostatuose. Gimnazijoje veikia darbo taryba. Finansines funkcijas atlieka gimnazijos buhalterija.

4.2. Žmogiškieji ištekliai

Gimnazijoje dirba 26 mokytojai (20,61 etato), 1 priešmokyklinės ugdymo grupės mokytojas (0,67 etato). Pagal kvalifikacinę kategoriją: 1 mokytojas ekspertas, 17 mokytojų metodininkų, 9 vyr. mokytojai. Gimnazijoje dirba specialusis pedagogas (0,5 etato), logopedas (0,75), socialinis pedagogas (0,75), psichologas (0,75), keturi mokytojo padėjėjai (4,25), dvi ikimokyklinio ugdymo grupės auklėtojos (1,5 etato).

Gimnazijos vadovų komandą sudaro direktorius, dvi (1,5 etato) direktoriaus pavaduotojos ugdymui, direktoriaus pavaduotojas administracijai ir ūkio reikalams (1 etatas). Gimnazijos aplinkos funkcionalumą užtikrina 26 nepedagoginiai darbuotojai (24,25 etato).

**4.3. Planavimo sistema**

Gimnazija savo veiklą planuoja rengdama trijų metų strateginį veiklos planą, gimnazijos metinį veiklos planą, metinius ugdymo planus, metodinės tarybos, metodinių grupių, vaiko gerovės komisijos, mokytojų atestacijos komisijos planus, atsižvelgdama į įsivertinimo rezultatus. Remiantis šių dokumentų nuostatomis rengiami klasių auklėtojų veiklos planai, mokomųjų dalykų ilgalaikiai planai, pasirenkamųjų dalykų, dalykų modulių bei neformaliojo švietimo užsiėmimų programos, esant reikalui, individualios ugdymo programos. Ugdomąją veiklą gimnazija organizuoja rengdama pamokų ir neformaliojo švietimo užsiėmimų tvarkaraščius. Finansinę ir ūkinę veiklą gimnazija planuoja rengdama ugdymo proceso ir aplinkos išlaikymo, pastatų rekonstravimo, paramos lėšų ir kitas programas.

**4.4. Vidaus darbo kontrolė**

Gimnazijoje vykdoma ugdomosios veiklos priežiūra: stebimos mokytojų pamokos, aptariami stiprieji ir tobulintini veiklos aspektai, kasmet mokytojai ir vadovai įsivertina savo veiklą. Gimnazijos finansinė veikla kontroliuojama vadovaujantis patvirtinta vidaus kontrolės politika.

**4.5. Finansiniai ištekliai**

|  |  |  |  |  |  |  |  |
| --- | --- | --- | --- | --- | --- | --- | --- |
| Metai | MK lėšos | Darbo užmokestis ir socialinis draudimas | Mokytojų kvalifikacijos kėlimo išlaidos | Kitų prekių ir paslaugų įsigijimo išlaidos | Ilgalaikis materialus turtas | IKT prekių ir paslaugų įsigijimo išlaidos | Aplinkos lėšos |
| 2022 | 634872 | 580923 | 1694 | 15208 | 30836 | 6211 | 431625 |
| 2023 | 661347 | 642002 | 1077 | 10886 | 3074 | 4308 | 538357 |
| 2024 | 799786 | 782037 | 1629 | 9618 | 980 | 5522 | 584967 |

Gimnazijos veikla finansuojama iš valstybės, savivaldybės biudžetų, kitų programų ir paramos lėšų.

Gimnazija tvarko apskaitą, rengia ir teikia finansinius bei biudžeto ataskaitų rinkinius vadovaudamasi Lietuvos Respublikos buhalterinės apskaitos įstatymu, Lietuvos Respublikos viešojo sektoriaus atskaitomybės įstatymu, Lietuvos Respublikos biudžeto sandoros įstatymu, Lietuvos Respublikos Finansų ministerijos nustatytomis buhalterinės apskaitos organizavimo taisyklėmis, kitais teisės aktais, Lietuvos Respublikos Švietimo mokslo ir sporto ministro įsakymais, gimnazijos direktoriaus įsakymais ir kitais raštiškais nurodymais.

Naudojama apskaitos tvarkymo informacinė sistema NEVDA (piniginės lėšos bankuose, kasoje bei biudžetiniai asignavimai, atsiskaitymas su atskaitingais asmenimis, turtas, atsargos, gautinos ir mokėtinos sumos, finansavimo sumos, pajamos ir sąnaudos) ir mechaninis būdas.

Gimnazijos apskaitą vykdo vyriausiasis buhalteris ir buhalteris. Jų pareigybių aprašymus tvirtina gimnazijos direktorius.

**4.6. Gimnazijos veikla**

Teikdama ikimokyklinio, pagrindinio ugdymo ir vidurinio ugdymo programas, gimnazija atsižvelgia į mokinių bei jų tėvų poreikius ir interesus, sudaro galimybes gilinti žinias, plėtoti kūrybiškumą ir saviraišką per neformaliojo švietimo užsiėmimus, pasirenkamuosius dalykus, dalykų modulius, projektinę veiklą. Gimnazijoje siekiama sudaryti kuo palankesnes sąlygas mokiniams siekti geresnių mokymosi rezultatų. Kasmet organizuojamas dalykinių olimpiadų mokyklinis etapas, vyksta įvairūs konkursai, projektai, kuriuose dalyvauja ne tik mūsų gimnazijos, bet ir kitų rajono, regiono ar net šalies mokyklų mokiniai. Geriausi mokiniai atstovauja gimnazijai rajone ar šalyje organizuojamuose renginiuose.

Gimnazijos mokinių dalyvavimas dalykų olimpiadose, konkursuose, varžybose:

|  |  |  |  |  |
| --- | --- | --- | --- | --- |
| Renginys | | 2021–2022 m.m. | 2022–2023 m.m. | 2023–2024 m.m. |
| Olimpiados, konkursai | Laimėta prizinių vietų rajone | 26 | 20 | 19 |
| Laimėta prizinių vietų regione | 2 | 1 | 1 |
| Laimėta prizinių vietų šalyje | 1 | – | – |
| Varžybos | Laimėta prizinių vietų rajone | 17 | 23 | 11 |
| Laimėta prizinių vietų regione | 2 | 7 | 5 |
| Laimėta prizinių vietų šalyje | 10 | 13 | 5 |

2025 m. rugsėjo 1 dienai gimnazijoje 1–8 klasėse ir 1–4 gimnazinėse klasėse mokosi 215 mokinių. 10 vaikų ugdoma priešmokyklinėje, 19 vaikų ugdomi ikimokyklinio ugdymo grupėje. Šilalės r. Kaltinėnų Aleksandro Stulginskio gimnaziją lanko mokiniai iš Kaltinėnų, Bijotų, Bilionių, Palentinio, Upynos ir Šilalės kaimiškosios seniūnijų.

Per pastaruosius trejus mokslo metus specialiųjų poreikių mokių skaičius didėjo : 2023 m. – 11 mokinių, 2024 m. – 12 mokinių, 2025 m. 16 mokinių.

Mokinių lankomumą gimnazijoje reglamentuoja gimnazijos direktoriaus įsakymu patvirtinta Mokinių pamokų lankomumo tvarka. Mokinių lankomumas žemesnėse klasėse yra geresnis nei vyresniųjų klasių mokinių. Per 2023–2024 mokslo metus gimnazijos mokiniai praleido 11099 pamokas. Lyginant praėjusių mokslo metų lankomumo rodiklius, mokiniai pamokų praleido 37 % mažiau, nepateisintų pamokų sumažėjo 4%. Dėl ligos mokiniai praleido 6992 pamokas, t. y 48 % mažiau, lyginant su praeitų mokslo metų tuo pačiu laikotarpiu. (2 lentelė).

Spręsdami lankomumo problemas klasių auklėtojai, socialinis pedagogas kalbasi su mokiniu, jo tėvais, išsiaiškina nelankymo priežastis. Esant reikalui, tėvai yra iškviečiami į mokyklą, mokinys svarstomas Vaiko gerovės komisijoje, bendradarbiaujama su Šilalės r. savivaldybės vaiko teisių apsaugos skyriaus specialistais. Informacija apie nelankančius mokinius pateikiama sistemoje NEMIS. Gimnazijoje skatinami mokiniai, kurie per pusmetį, mokslo metus nepraleidžia nė vienos pamokos.

Visų praleistų pamokų palyginimas (2 lentelė)

|  |  |  |  |
| --- | --- | --- | --- |
|  | 2021–2022 m. m | 2022–2023 m. m | 2023–2024m.m. |
| Praleido | 21122 | 15259 | 11099 |
| Pateisino | 14881 | 12858 | 8619 |
| Dėl ligos | 13518 | 10379 | 6992 |
| Nepateisino | 6241 | 2590 | 2480 |

Mokinių pasiekimai. Puikiai, labai gerai, gerai, patenkinamai ir nepatenkinamai besimokančių mokinių kaita per 2019–2024 m.

Mokinių pažangumo vidurkis balais 5–8 ir 1–4 gimnazijos klasėse per trejus mokslo metus kito nežymiai. (3 lentelė).

3 lentelė

|  |  |  |
| --- | --- | --- |
| Mokslo metai | Pažangumo vidurkis balais  5–8 klasėse | Pažangumo vidurkis balais  1–4 gimnazijos klasėse |
| 2021–2022 m.m. | 7,87 | 7,87 |
| 2022–2023 m.m. | 7,85 | 7,78 |
| 2023–2024 m.m. | 7,60 | 7,78 |

2023–2024 m. m. IV gimnazijos klasėje mokėsi 16 abiturientų, visi sėkmingai išlaikė brandos egzaminus ir įgijo vidurinį išsilavinimą. Į aukštąsias universitetines mokyklas įstojo 3 (18,75%), kolegijas – 3 (18,75%), profesines mokyklas pasirinko 6 (37,5%) abiturientai, įsidarbino 3 (18,75%), tarnauja kariuomenėje 1 abiturientas (6,25%).

Gimnazijos mokinių, laikiusių 2023 m. ir 2024 m. VBE, vidutinių įvertinimų palyginimas su šalies ir rajono mokyklų vidutiniais VBE įvertinimais pagal dalykus (4 lentelė).

|  |  |  |  |  |  |  |
| --- | --- | --- | --- | --- | --- | --- |
| Egzaminas | **2023 m.**  VBE vidutinių įvertinimų palyginimas pagal dalykus | | | **2024 m**. VBE vidutinių įvertinimų palyginimas pagal dalykus | | |
| **M–kloje** | Rajone | Šalyje | **M–kloje** | Rajone | Šalyje |
| Lietuvių k. VBE | **42,38** | 48,18 | 49,02 | **46,11** | 44 | 47,08 |
| Matematikos VBE | **36,08** | 31,3 | 37,35 | **34,5** | 35,55 | 41,49 |
| Anglų k. VBE | **53,53** | 64,49 | 63,47 | **61,14** | 59,34 | 62,28 |
| Biologijos VBE | **59,25** | 43,52 | 49,14 | **35** | 33,52 | 46,44 |
| Chemijos VBE | **76** | 46,75 | 49,73 | **81** | 45,83 | 58,68 |
| Fizikos VBE | **16,75** | 25,27 | 47,47 | **9** | 39,69 | 50,5 |
| Istorijos VBE | **28,29** | 45,05 | 41,54 | **43,5** | 45,78 | 50,16 |
| IT VBE | **44** | 27,83 | 40,26 | **–** | – | – |

VBE rezultatų palyginimas pagal įvertinimus 86–100 (5 lentelė).

|  |  |  |  |  |  |  |
| --- | --- | --- | --- | --- | --- | --- |
| Dalykas | 2022 m.  Mokinių skaičius – 23 | | 2023 m.  Mokinių skaičius – 19 | | 2024 m.  Mokinių skaičius – 18 | |
| Įvertinimai  86–100 | Iš jų 100  įvertinimas | Įvertinimai  86–100 | Iš jų 100  įvertinimas | Įvertinimai  86–100 | Iš jų 100  įvertinimas |
| Lietuvių k. | 1 | – | 2 | – | – | – |
| Anglų k. | 4 | – | 1 | – | – | – |
| Matematika | – | – | – | – | – | – |
| Biologija | – | – | – | – | – | – |
| Chemija | – | – | – | – | 1 | – |
| Fizika | – | – | – | – | – | – |
| IT | 1 | – | – | – | – | – |
| Istorija | 1 | – | – | – | – | – |
| Geografija | – | – | – | – | – | – |

2023–2024 m. m. II gimnazijos klasėje mokėsi 24 mokiniai. PUPP dalyvavo visi mokiniai. III gimnazijos klasėje mokymąsi pagal vidurinio ugdymo programas tęsia 21 mokinys. Gimnazijos mokinių matematikos pagrindinio ugdymo pasiekimų patikrinimo rezultatai atitinka šalies vidurkį ir panašūs su Šilalės rajono rezultatais. Gimnazijos mokinių lietuvių kalbos ir literatūros pagrindinio ugdymo pasiekimų patikrinimo rezultatai yra geresni už Šilalės rajono ir šalies rezultatus. Lietuvių kalbos ir literatūros PUPP rezultatai yra aukštesni už matematikos rezultatus. 5 mokiniai matematikos PUPP nepasiekė patenkinamo pasiekimų lygmens ir labai maža dalis mokinių, pasiekė aukštesnįjį ir pagrindinį pasiekimų lygį. Mokinių metinių įvertinimai ir PUPP rezultatai yra panašūs, nors metiniai įvertinimai šiek tiek aukštesni už PUPP įvertinimus.

PUPP rezultatų palyginimas (6 lentelė).

|  |  |  |  |
| --- | --- | --- | --- |
| Dalykas | 2022 m.  Mokinių skaičius – 24 | 2023 m.  Mokinių skaičius – 19 | 2024 m.  Mokinių skaičius – 24 |
| Pasiekimų vidurkis | | |
| Lietuvių kalba ir  literatūra | 6,34 | 7,89 | 7,79 |
| Matematika | 4,91 | 4,94 | 4,75 |

4.2.2. Pedagogai

Gimnazijoje dirba 36 mokytojai. Pagalbą mokiniams teikia specialusis pedagogas, logopedas, socialinis pedagogas, psichologas, mokinio padėjėjai. Mokytojų kaita iki 2025 m. gimnazijoje buvo maža. Kaita dažniausiai vyko dėl mokytojų sulaukusių pensinio amžiaus.

Gimnazijoje dirba daug gerų ir kūrybingų mokytojų, kurie siekia tobulėti ir kelti savo kvalifikacinę kategoriją. Vyraujanti kvalifikacinė kategorija – mokytojas metodininkas. Gimnazijoje dirba viena mokytoja ekspertė.

Mokytojų išsilavinimas atitinka pedagoginiam darbui keliamus reikalavimus: visi mokytojai turi aukštąjį pedagoginį išsilavinimą, kai kurie gali mokyti du dalykus. Dauguma mokytojų turi didelę pedagoginio darbo patirtį: pedagoginio darbo stažo vidurkis yra daugiau kaip 29 metai. Mokytojų amžiaus vidurkis 55 metai. Pedagogai, turintys didesnį darbo stažą nei 15 metų, sudaro 98 procentus visų mokykloje dirbančių mokytojų.

Mokytojai tobulino savo kvalifikaciją vidutiniškai 2022 m. – 6 dienas, 2023 m. – 7 dienas, 2024 m. – 7 dienas per metus. Savo kvalifikaciją dažniausiai kelia Šilalės PŠC, gimnazijoje organizuojamuose mokymuose, seminaruose.

4.2.3.Personalas

2024 – 2025 m. m. metais gimnazijoje dirba 26 aptarnaujančio personalo darbuotojai. Jų kaita labai nedidelė. 3 darbuotojų darbo stažas yra nuo 1 iki 5 metų; 4 darbuotojų darbo stažas nuo 5 iki 10 metų; 2 – nuo 10 iki 15 metų ir 17 darbuotojų darbo stažas nuo 15 ir daugiau metų. Darbuotojų amžiaus vidurkis – 57,5 metų.

**V. SSGG ANALIZĖS SUVESTINĖ**

|  |  |
| --- | --- |
| **Stipriosios pusės**   1. Mokytojų dalykinis pasirengimas, aukšta kvalifikacija, dalyvavimas kvalifikacijos tobulinimo renginiuose. 2. Gimnazijoje sudarytos galimybės mokiniams dalyvauti visuomeniniame gyvenime. 3. Geri partnerystės ryšiai, bendradarbiavimas ir projektų veikla. 4. Sudaromos galimybės mokytis įvairių ugdymo(si) poreikių turintiems mokiniams. 5. Mokiniams sudaroma galimybė pasirinkti įvairias dalykų ir jų kursų programas, dalykų modulius, keisti individualius ugdymo planus, atsižvelgiant į mokinio karjeros planavimo poreikį. 6. Jauki, svetinga gimnazijos aplinka, sukurtas palankus mokymuisi mikroklimatas. 7. Tradicijų kūrimas ir puoselėjimas. | **Silpnosios pusės**   1. Mokiniams trūksta savarankiško mokymosi įgūdžių. 2. Matematikos ir kai kurių kitų dalykų valstybinių brandos egzaminų rezultatai žemesni nei respublikos vidurkis. 3. Nepakankamai nuoseklus ir kryptingas bendradarbiavimas su tėvais, jų pedagoginis švietimas. 4. Nepakankama dalies mokinių mokymosi motyvacija. 5. Nepakankamai išnaudojamos turimos galimybės šiuolaikiškai pamokai organizuoti. |
| **Galimybės**   1. Stiprinti mokytojų tarpusavio patirties sklaidą, dalykinį bendradarbiavimą metodinėse grupėse, ir su socialiniais partneriais. 2. Visuomenės ir tėvų švietimas, keičiant požiūrį ir nuostatas į mokymosi proceso organizavimą, jo dalyvių pareigas ir atsakomybes. 3. Efektyvesnis lyderystės delegavimas. 4. Gerinti mokinių mokymosi kokybę, taikant įvairesnius mokymosi metodus, gerinant pamokos struktūrą, diferencijuojant veiklą, tinkamai panaudojant vertinimo metu surinktą informaciją, stebint atskirų mokinių pažangą. 5. Šiuolaikiškų ugdymo erdvių gimnazijoje kūrimas ir esamų modernizavimas. | **Grėsmės**   1. Mokinių skaičiaus mažėjimas. 2. Mažėjantis mokytojų darbo krūvis bei darbo užmokestis, galimas darbo praradimas. 3. Nestabili ir nepakankamai palanki šalies švietimo sistemos finansų politika regionų mokyklų atžvilgiu. 4. Kvalifikuotų ir kompetentingų mokytojų ir kitų pedagoginių darbuotojų trūkumas. 5. Mažėjanti mokinių mokymosi motyvacija, prastėjanti psichologinė savijauta. |

**VI SKYRIUS**

**GIMNAZIJOS STRATEGIJA**

**MISIJA.** Ilgoji gimnazija teikianti kokybišką ikimokyklinį, priešmokyklinį, pradinį, pagrindinį, vidurinį išsilavinimą ir neformalųjį švietimą, skatinanti saviraišką, iniciatyvumą, ugdanti socialinę ir moralinę asmenybės brandą besikeičiančioje visuomenėje.

**VIZIJA.** Atvira kaitai, nuolat besimokanti, bendradarbiaujanti, sudaranti plačias galimybes saviraiškai, kurianti saugią, jaukią, modernią mokymo(si) aplinką ugdymo įstaiga, kurioje dirba nuolat tobulėjantys ir kūrybiškai organizuojantys ugdymo procesą, atsižvelgiant į kiekvieno mokinio individualumą, mokytojai, ugdomi atsakingi pilietiški, sąžiningi ir siekiantys asmeninės pažangos mokiniai.

**FILOSOFIJA.** Gimnazija savo veikloje remiasi nuoseklumo, humaniškumo, demokratiškumo, bendradarbiavimo, atvirumo ir atsinaujinimo principais.

**VERTYBĖS.** Pagrindinės vertybinės nuostatos – kūrybiškumas, darbštumas, pareigingumas, pasitikėjimas, sąžiningumas, pilietiškumas, žmogaus teisių ir laisvių tolerancija.

**PRIORITETAI.**

1.1.Tobulinti gimnazijos ugdymo proceso organizavimą, siekiant užtikrinti individualią mokinių pažangą ir didinti mokinio atsakomybę už savo akademinius pasiekimus, pažangą ir elgesį.

* 1. Kurti saugią ir inovatyvią ugdymosi aplinką, užtikrinančią ugdymosi sėkmę, kokybę.

1.3.Užtikrinti asmenybės ūgtį, stiprinant ryšius su rajono švietimo įstaigomis, socialiniais parteriais, ugdant mokinių bendrąsias kompetencijas.

**VII SKYRIUS**

**STRATEGINIS TIKSLAS IR UŽDAVINIAI**

**Strateginis tikslas**. Ugdymo kokybės gerinimas.

**Uždaviniai:**

1. Ugdymo kokybės gerinimas, sudarant sąlygas kiekvieno mokinio individualiai pažangai, atsižvelgiant į individualius mokinių gebėjimus.

2. Puoselėti įtraukiąją mokyklos kultūrą, taikant universalaus dizaino mokymuisi prieigos praktikas.

3. Kurti veiksmingą socialinių partnerių tinklą, kuris padėtų mokiniams, mokytojams ir mokinių tėvams tobulintis asmenines, socialines bei profesines kompetencijas per įvairias ugdomojo pobūdžio bendradarbiavimo veiklas bei projektus Lietuvoje ir užsienyje.

4. Kurti šiuolaikišką, saugią, bendruomenės poreikius atitinkančią ugdymo(si) aplinką.

**VIII** **SKYRIUS**

**STRATEGINIŲ TIKSLŲ IR UŽDAVINIŲ ĮGYVENDINIMO PRIEMONIŲ PLANAS**

1 uždavinys. Ugdymo kokybės gerinimas, sudarant sąlygas kiekvieno mokinio individualiai pažangai, atsižvelgiant į individualius mokinių gebėjimus.

|  |  |  |  |  |
| --- | --- | --- | --- | --- |
| *Įgyvendinimo priemonės* | *Įgyvendinimo terminai* | *Atsakingi asmenys* | *Laukiamas rezultatas* | *Lėšos* |
| 1.1. Sėkmingai įgyvendinamos ugdymo programos: užtikrinama ugdymo turinio, metodų įvairovė, ugdomos mokinių kompetencijos skatinančios savivaldų mokymą(si). Mokinių mokymosi motyvacijos stiprinimas. | 2025–2027 | Gimnazijos vadovai, metodinė taryba, mokytojai | Sėkmingai įgyvendinamas ugdymo turinys, sklandžiai organizuojamas ugdymo procesas, visiems gimnazijos mokiniams užtikrinama ugdymo kokybė. | Mokymo lėšos  Žmogiškieji ištekliai |
| 1.2. Sudaryti palankias sąlygas mokinių ugdymo(si) ir saviraiškos poreikiams tenkinti, kompetencijoms plėtoti. | 2025–2027 | Metodinė taryba, dalykų mokytojai | Mokiniai geba išsikelti mokymosi tikslus, planuoti mokymąsi, vertinti ir įsivertinti savo asmeninę pažangą ir atsižvelgiant į gimnazijos galimybes, organizuojamos ugdomosios veiklos. Mokytojai taiko mokinių kūrybiškumą ugdančius metodus, įtraukiojo ugdymo praktikas pamokose, siekiant savivaldaus ugdymosi, ugdo mokinių STEAM kompetencijas. | Mokymo lėšos, Žmogiškieji ištekliai |
| * 1. Skatinti grįžtamojo ryšio duomenų naudojimą siekiant ugdymo turinio įgyvendinimo kokybės. | 2025–2027 | Direktorius, pavaduotojai ugdymui, metodinė taryba | Mokytojai pamokose ir kitose ugdomosiose veiklose naudoja grįžtamojo ryšio metodus siekiant įsivertinti ugdymo turinio diegimo kokybę. Į šį procesą įtraukiami ir mokinių tėvai.  Gimnazijoje, kasmet atliekami mokinių jausenos tyrimai, dirbant pagal BP.  Patobulinta mokinių individualios pažangos vertinimo ir įsivertinimo sistema susieta su kompetencijų įsivertinimu. | Žmogiškieji ištekliai |
| 1.4. Plėtoti mokinių patyriminio ugdymosi galimybes, dalykų integraciją. | 2025–2027 | Metodinė taryba, mokytojai | Mokiniai įtraukiami į patyrimines veiklas. Mokytojai kiekvienai klasei organizuoja po 2–3 projektines, patyrimines veiklas mokykloje ar STEAM centre. | Mokymo lėšos, TŪM lėšos,  Žmogiškieji ištekliai |
| 1.5. Kryptingai plėtoti ir stiprinti pedagogų bendrąsias ir dalykines kompetencijas, siekiant geresnių mokinių mokymosi pasiekimų. | 2025–2027 | Gimnazijos vadovai, metodinės tarybos nariai, mokytojai | Kiekvienas mokytojas, pagalbos mokiniui specialistas kasmet bent 40 valandų tobulina dalykinę kvalifikaciją. Gerėja mokinių ugdymo kokybė, mokinių pasiekimai, pažanga, didėja mokinių mokymosi motyvacija. | Mokymo lėšos, projektų lėšos |

2 uždavinys. Puoselėti įtraukiąją mokyklos kultūrą, taikant universalaus dizaino mokymuisi prieigos praktikas.

|  |  |  |  |  |
| --- | --- | --- | --- | --- |
| *Įgyvendinimo priemonės* | *Įgyvendinimo terminai* | *Atsakingi asmenys* | *Laukiamas rezultatas* | *Lėšos* |
| 2.1. Ugdyti gimnazijos bendruomenės pozityvias nuostatas dėl įtraukiojo ugdymo ir įtraukiosios mokyklos kultūros kūrimo. | 2025–2027 | Gimnazijos vadovai, Vaiko gerovės komisija, savivaldos institucijos | Gimnazijos bendruomenei teikiama informacija apie įtraukiojo ugdymo politikos įgyvendinimą, įtraukiosios mokyklos kultūros plėtojimo galimybes. Organizuojami mokymai, pokalbiai, diskusijos įtraukiojo ugdymo tema. Siekiama pozityvios bendruomenės nuostatos dėl įtraukiojo ugdymo. | Mokymo lėšos, TŪM projekto lėšos, žmogiškieji ištekliai. |
| 2.2. Emocinio saugumo stiprinimas gimnazijos bendruomenės nariams. Socialinės, pedagoginės pagalbos mokiniams ir kitiems bendruomenės nariams teikimas. | 2025–2027 | Gimnazijos vadovai, metodinė taryba, pagalbos mokiniui specialistai | Gimnazijos bendruomenės nariams organizuojami renginiai ir mokymai, ugdantys palankios ugdymuisi aplinkos kūrimui. Organizuotas tyrimas, 95 proc. bendruomenės narių jaučia emocinį saugumą, pripažįsta teikiamos pagalbos naudą. | Mokymo lėšos, projektų lėšos |
| 2.3. Gimnazijos vadovų, mokytojų ir kitų darbuotojų kompetencijų tobulinimas įtraukiojo ugdymo srityje. | 2025–2027 | Gimnazijos vadovai, VGK nariai, metodinė taryba | Gimnazijos vadovai, mokytojai, pagalbos mokiniui specialistai dalyvauja mokymuose, teikia savitarpio pagalbą, kolegialiai mokosi. Pagalbos mokiniui specialistai bendradarbiauja su mokytojais, juos konsultuoja rengiant mokymo planus, programas. | Mokymo lėšos, projektų lėšos |
| 2.4. Stiprinti gimnazijos materialinę bazę priemonėmis ir įrenginiais skirtais įtraukiajam ugdymui organizuoti, tenkinti mokinių ir mokytojų poreikius. | 2025–2027 | Gimnazijos vadovai, metodinė taryba, pagalbos mokiniui specialistai | Gimnazija dalyvaudama TŪM ir kitų projektų veiklose gerina įtraukiajam ugdymui reikalaujamas sąlygas. Mokytojams, pagalbos mokiniui specialistams sudaromos sąlygos sėkmingam įtraukiojo ugdymo įgyvendinimui. | Projektų lėšos, savivaldybės lėšos |

3. uždavinys. Kurti veiksmingą socialinių partnerių tinklą, kuris padėtų mokiniams, mokytojams ir mokinių tėvams tobulintis asmenines, socialines bei profesines kompetencijas per įvairias ugdomojo pobūdžio bendradarbiavimo veiklas bei projektus Lietuvoje ir užsienyje.

|  |  |  |  |  |
| --- | --- | --- | --- | --- |
| *Įgyvendinimo priemonės* | *Įgyvendinimo terminai* | *Atsakingi asmenys* | *Laukiamas rezultatas* | *Lėšos* |
| 3.1. Plėtoti karjeros ugdymo veiklas, siekiant padėti mokiniams gimnazijoje tikslingiau planuoti savo ateitį ir ugdytis kintančioje darbo rinkoje reikalingas kompetencijas. | 2025–2027 | Gimnazijos vadovai, karjeros specialistas, klasių auklėtojai | Bendradarbiaujant su regioniniu karjeros centru, įmonėmis, įstaigomis, teikiamos kokybiškos karjeros informavimo, konsultavimo bei profesinio veiklinimo paslaugos. Mokiniai ugdo savęs pažinimo kompetencijas, geba atsakingai planuoti savo ateitį ir rengti savo karjeros planus. Mokiniai supažindinami su profesinių mokyklų, kolegijų ir universitetų siūlomomis programomis. | Mokymo lėšos, projektų lėšos |
| 3.2. Kurti tinklaveiką su kitomis rajono ir šalies mokyklomis. | 2025–2027 | Direktorius, metodinė taryba | Vykdomas bendradarbiavimas kultūrinio, STEAM ugdymo, dalijimosi gerąja patirtimi mokytojų ir mokinių lyderystės kompetencijų plėtojimo srityje su rajono ir šalies mokyklomis. Parengtas ir įgyvendintas Erasmus+ projektas su partneriais iš kitų šalių. | TŪM projektų lėšos, žmogiškieji ištekliai |
| 3.3. Plėsti mokymosi formas ir būdus. | 2025–2027 | Metodinė taryba, mokytojai | Visi mokytojai kasmet suplanuoja ir praveda bent po 2–3 pamokas kitose erdvėse už mokyklos ribų, taikant kitų mokyklų gerąją patirtį (edukacinės išvykos į muziejus, teatrus, pažintinės ekskursijos į kultūrinius, istorinius objektus). Naudojamasi socialinių partnerių teikiamomis paslaugomis STEAM dalykų mokymuisi. | Mokymo lėšos, projektų lėšos |
| 3.4. Mokinių, tėvų, partnerių iniciatyvų skatinimas švietimo turinio įvairovei užtikrinti | 2025–2027 | Gimnazijos vadovai, gimnazijos taryba, tėvų taryba | Tėvai, socialiniai partneriai dalyvauja ugdymo karjerai renginiuose, pvz., ,,Profesijų diena“, skaito paskaitas per klasių valandėles, dalyvauja integruotose pamokose. Ugdymo procesas organizuojamas netradicinėse, edukacinėse aplinkose. | Žmogiškieji ištekliai, mokymo lėšos |

4. uždavinys. Kurti šiuolaikišką, saugią, bendruomenės poreikius atitinkančią ugdymo(si) aplinką

|  |  |  |  |  |
| --- | --- | --- | --- | --- |
| *Įgyvendinimo priemonės* | *Įgyvendinimo terminai* | *Atsakingi asmenys* | *Laukiamas rezultatas* | *Lėšos* |
| 4.1. Ugdymo procese diegti naujas skaitmenines mokymo(si) priemones | 2025–2027 | Gimnazijos vadovai, metodinės tarybos nariai, mokytojai | Mokymo procesas įtraukiantis kiekvieną mokinį. Efektyvios mokymosi laiko sąnaudos. Naudojamos įvairios mokymosi programos. | Mokymo lėšos, projektų lėšos |
| 4.2. Kabinetų atnaujinimas ir modernizavimas, koridorių erdvių pritaikymas edukacijai | 2025–2027 | Gimnazijos direktorius | Mokymosi aplinka atitinka šiuolaikinės, geros mokyklos, universalaus dizaino reikalavimus. | Savivaldybės lėšos, paramos lėšos |
| 4.3. Turtinti gimnazijos edukacines aplinkas patirtiniam ir STEAM ugdymui. | 2025–2027 | Gimnazijos direktorius | Mokiniai patyriminiu būdu praktiškai išbandys veiklas, kurios didins mokymosi motyvaciją, gerins savęs pažinimo sąlygas. Dalyvaudami STEAM veiklose išugdys kūrybinio mąstymo ir inžinerinės kompetencijas. | Savivaldybės lėšos, projektų lėšos |
| 4.4. Kurti bei plėtoti palankią ir patrauklią darbinę aplinką gimnazijoje, siekiant išsaugoti dabartinius ir pritraukti naujus pedagoginius darbuotojus. | 2025–2027 | Gimnazijos direktorius | Užtikrintos saugios, šiuolaikiškos, estetiškos mokymosi ir darbo sąlygos. | Žmogiškieji ištekliai, savivaldybės lėšos, mokymo lėšos |

**IX** **SKYRIUS**

**STRATEGINIO PLANO ĮGYVENDINIMO PRIEŽIŪRA IR VERTINIMAS**

Strateginį planą rengia gimnazijos direktoriaus įsakymu patvirtinta strateginio plano rengimo grupė. Plano projektą grupė pristato gimnazijos bendruomenei, gimnazijos tarybai. Įgyvendinti strateginį planą įtraukiama visa gimnazijos bendruomenė. Strateginio plano įgyvendinimo stebėsena atliekama viso proceso metu ir visais lygiais. Strateginio plano darbo grupė kiekvienais metais sausio mėnesį pristato ataskaitą apie plano vykdymą. Strateginio plano neatsiejama dalis yra metinio veiklos plano įgyvendinimas. Kiekvienų metų gimnazijos veiklos plano tikslai orientuojami į strateginius tikslus. Gimnazijos direktorius stebi ir įvertina, ar gimnazija įgyvendina strateginius tikslus ir programas, ar darbuotojai įvykdė iškeltus uždavinius, ar vykdomų programų priemonės yra efektyvios, ar inicijuojamas strateginio plano patikslinimas. Ataskaita pildoma pagal „Strateginių tikslų pasiekimo lygio analizės“ lentelę:

**Strateginių tikslų pasiekimo lygio analizė**

|  |  |  |  |  |  |
| --- | --- | --- | --- | --- | --- |
| Eil. Nr. | Tikslai, uždaviniai | Buvusi situacija | Planuotas pasiekimas | Pasiektas rezultatas | Pastabos |
|  |  |  |  |  |  |

Gauti rezultatai yra aptariami gimnazijos taryboje, tėvų susirinkime, Metodinėje taryboje, Mokytojų taryboje ir mokinių savivaldoje. Aptarus yra pritariama ir/ar koreguojama, sutariama dėl išvadų. Ataskaita pateikiama visai gimnazijos bendruomenei interneto svetainėje. Plano darbų stebėseną padeda įgyvendinti visi gimnazijos vadovai. Pasibaigus vertinimo procesui, bet kurios savivaldos iniciatyva gali būti tikslinamas strateginio plano turinys. Už strateginio plano įgyvendinamų veiklų priežiūrą yra atsakingi šią veiklą įgyvendinantys bendruomenės nariai bei atsakingas gimnazijos vadovas.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

PRITARTA

Kaltinėnų Aleksandro Stulginskio gimnazijos

tarybos 2025 m. birželio 27 d. posėdyje

(protokolo Nr. 2)